ai4bharat/Pralekha huggingface dataset:
பாதுகாப்பு அமைச்சகம்
தரையிலிருந்து விண்ணில் ஏவப்படும் குறுகிய தொலைவு ஏவுகணையை டிஆர்டிஓ மற்றும் இந்திய கடற்படை வெற்றிகரமாக ஏவி சோதித்தது
பாதுகாப்பு ஆராய்ச்சி மற்றும் மேம்பாட்டு நிறுவனம்  மற்றும் இந்திய கடற்படை ஒடிஷா மாநிலம் சந்திப்பூர் ஒருங்கிணைந்த சோதனை ஏவுதளத்திலிருந்து குறுகிய தொலைவு சென்று தாக்கும் ஏவுகணையை இன்று  வெற்றிகரமாக ஏவி சோதித்தது. உள்நாட்டிலேயே தயாரிக்கப்பட்ட ரேடியோ அதிர்வெண் உபகரணம் பொருத்தப்பட்ட ஏவுகணைகள் இலக்கை இடைமறித்து துல்லியமாக தாக்கியது. இந்த ஏவுகணை உள்நாட்டிலேயே டிஆர்டிஓ-வால் வடிவமைத்து உருவாக்கப்பட்டுள்ளது.
இந்த வெற்றிகரமான சோதனையை அடுத்து பாதுகாப்புத் துறை அமைச்சர் திரு ராஜ்நாத் சிங், டிஆர்டிஓ, இந்திய கடற்படை மற்றும் தொடர்புடைய குழுவினரை பாராட்டினார். இந்த ஏவுகணை இந்திய கடற்படையின் வலிமையை மேலும் அதிகரிக்கும் என்றும் அவர் தெரிவித்தார். இதேபோல டிஆர்டிஓ தலைவரும், பாதுகாப்பு ஆராய்ச்சி மற்றும் மேம்பாட்டுத் துறை செயலரும் வெற்றிகரமான சோதனையை நிகழ்த்திய குழுவினருக்கு வாழ்த்து தெரிவித்துள்ளனர்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853841
குடியரசுத் தலைவர் செயலகம்
வேற்றுமையில் ஒற்றுமையை ஜவகர்லால் நேரு பல்கலைக்கழகம் பிரதிபலிக்கிறது: குடியரசுத் தலைவர்
இந்தியாவின் அனைத்துப் பகுதிகளில் இருந்தும், சமுதாயத்தின் அனைத்துப் பிரிவுகளில் இருந்தும் வரும் மாணவர்கள், சிறந்து விளங்குவதற்கான சம வாய்ப்பை அளிக்கும் சூழ்நிலையைக் கொண்ட ஜவகர்லால் நேரு பல்கலைக்கழகத்தில் படிக்கிறார்கள் என்று குடியரசுத் தலைவர் திரு ராம் நாத் கோவிந்த் இன்று கூறினார்.
ஜவகர்லால் நேரு பல்கலைக் கழகத்தின் நான்காவது பட்டமளிப்பு விழாவில், காணொலி மூலம் உரையாற்றிய குடியரசுத் தலைவர், ஒன்றிணைத்தல், பன்முகத்தன்மை, சிறந்து விளங்குதல் ஆகியவற்றை இந்த பல்கலைக்கழகம் பிரதிபலிக்கிறது என்று கூறினார்.
இந்தியக் கலாச்சாரத்தின் அனைத்து தடங்களும் ஜவகர்லால் நேரு பல்கலைக்கழகத்தில் பிரதிபலிப்பதாகவும், அதன் வளாகத்தில் உள்ள கட்டிடங்கள், தங்கும் விடுதிகள், சாலைகள், இதர வசதிகளுக்கு இந்தியப் பாரம்பரியத்தில் இருந்து பெயரிடப்பட்டுள்ளதாகவும் அவர் கூறினார்.
இந்தியாவின் கலாச்சார, புவியியல் சிறப்புகளை இது பிரதிநிதித்துவப்படுத்துகிறது. இந்த இந்தியத் தன்மைதான் ஜவகர்லால் நேரு பல்கலைக்கழகத்தின் தனிச்சிறப்பாகும், அதை வலுப்படுத்துவது இந்தக் கல்வி நிறுவனத்தின் கடமையாகும் என்று திரு கோவிந்த் கூறினார்.
ஜவகர்லால் நேரு பல்கலைக்கழகத்தின் சிறப்பு வாய்ந்த ஆசிரியர்கள், விவாதங்களையும், மாற்றுக் கருத்துகளையும் ஊக்குவிப்பதாக குடியரசுத் தலைவர் கூறினார். கற்றலின் பங்குதாரர்களாக மாணவர்கள் நடத்தப்படுகிறார்கள், உயர்கல்வி என்பது இப்படித்தான் இருக்க வேண்டும் என்று அவர் மேலும் கூறினார்.
வகுப்பறைகளுக்கு வெளியிலும், தேநீர் விடுதிகள், உணவகங்கள் ஆகிய இடங்களிலும் நடக்கும் துடிப்பான விவாதங்களுக்கு இந்த பல்கலைக்கழகம் புகழ் பெற்றது என்று அவர் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://www.pib.gov.in/PressReleasePage.aspx?PRID=1673734
பிரதமர் அலுவலகம்
இந்தியாவுக்கு நார்வே பிரதமர் மேற்கொண்ட அரசுமுறைப் பயணத்தின்போது பிரதமர் நரேந்திர மோடி வெளியிட்ட அறிக்கை
பிரதமர் எர்ணா சோல்பெர்க் அவர்களே,
நார்வே-யிலிருந்து இந்தியாவுக்கு பயணம் மேற்கொண்ட மதிப்புமிகுந்த விருந்தினர்களே,
வணக்கம்,
நண்பர்களே,
கடந்த ஆண்டில் ஸ்டாக்ஹோமில் பிரதமர் சோல்பெர்க்-கை சந்தித்தபோது, இந்தியாவுக்கு வருமாறு நான் அழைப்பு விடுத்தேன். இந்தியாவில் அவரை வரவேற்கும் வாய்ப்பை நான் இன்று பெற்றிருப்பது மகிழ்ச்சி அளிக்கிறது.
நார்வே பிரதமரின் முதலாவது இந்தியப் பயணமாக இது அமைந்துள்ளது. மேலும், ரெய்சினா விவாதத்தின் தொடக்க அமர்வில் அவர் உரையாற்ற உள்ளது சிறப்புவாய்ந்தது. இதற்காக அவருக்கு எனது மனமார்ந்த நன்றியை தெரிவித்துக் கொள்கிறேன்.
நீடித்த வளர்ச்சிக்கான இலக்குகள் என்பது, இந்தியாவின் வளர்ச்சி இலக்குகளுடன் முற்றிலுமாக இணைந்துள்ளது. நார்வே-இந்தியா ஒத்துழைப்பு முயற்சிகள் மூலம், தாய்-சேய் விவகாரத்தில் இரு நாடுகளும் ஒருங்கிணைந்து செயல்பட்டு வருவது மகிழ்ச்சி அளிக்கக் கூடிய அம்சமாக திகழ்கிறது.
நண்பர்களே,
இந்தியா-நார்வே இடையேயான நல்லுறவில் வர்த்தகம் மற்றும் முதலீடு மிகவும் முக்கியத்துவம் வாய்ந்தது. இந்தியாவில் 1,200 கோடி டாலர் அளவுக்கு நார்வே-யின் அரசு ஓய்வூதிய நிதியமான குளோபல் முதலீடு செய்துள்ளது. பிரதமருடன் நார்வே-யிலிருந்து 100-க்கும் மேற்பட்ட நிறுவனங்களின் பிரதிநிதிகள் இந்தியாவுக்கு வந்திருப்பது எனக்கு மகிழ்ச்சி அளிக்கிறது.
நேற்று நடைபெற்ற இந்தியா-நார்வே வர்த்தக மாநாட்டில் இந்தியாவைச் சேர்ந்த தொழில் துறையினருடன் அவர்கள் பயனுள்ள கலந்துரையாடலை நடத்தியுள்ளனர். இந்தியாவில் அதிக அளவில் உள்ள பங்குகளில் முதலீடு மற்றும் அந்நிய நேரடி முதலீட்டு வாய்ப்புகள் மூலம், வரும் ஆண்டுகளில் நார்வே-யின் நிறுவனங்கள் பயனடையும் என்று நான் நம்புகிறேன். குறிப்பாக, சாகர்மாலா திட்டத்தின்கீழ், கப்பல் கட்டுமானம், துறைமுக அடிப்படையிலான வளர்ச்சி ஆகியவற்றில் நார்வே நிறுவனங்களுக்கு அதிகஅளவில் வாய்ப்புகள் கிடைக்க உள்ளன.
நன்றி.
பாதுகாப்பு அமைச்சகம்
கன்டோன்மென்ட் போர்டுகளின் சமுதாய கூடங்களின் ஆன்லைன் முன்பதிவை இ-சவானி தளத்தில் செய்யலாம்
கன்டோன்மென்ட் வாரியங்களின் சமுதாய கூடங்களை எந்தவித நேரடித் தொடர்பும் இல்லாமல் ஆன்லைனில் முன்பதிவு செய்வதற்கான வசதியை விரிவுபடுத்தும் விதமாக, கன்டோன்மென்ட் குடியிருப்பாளர்களின் வசதிக்காக 'சமுதாய கூடம் முன்பதிவு பகுதி' இ-சவானி  தளத்தில் தொடங்கப்பட்டுள்ளது.
காகிதமற்ற, முகமற்ற மற்றும் பணமற்ற சூழலை இந்த வசதி வழங்குகிறது, அதாவது, சமுதாயக் கூடத்தை விண்ணப்பதாரர் ஆன்லைனில் முன்பதிவு செய்து, டிஜிட்டல் முறையில் பணம் செலுத்தி, அவரது விண்ணப்பத்தின் நிலையை கண்காணிக்க முடியும்.
விண்ணப்பத்தின் நிலை ஒவ்வொரு கட்டத்திலும் விண்ணப்பதாரருக்கு குறுந்தகவல் மற்றும் மின்னஞ்சல் மூலம் தெரிவிக்கப்படும், மேலும் ஒதுக்கீடு உறுதிப்படுத்தலும் டிஜிட்டல் முறையில் தெரிவிக்கப்படும்.
இதன் மூலம் கன்டோன்மென்ட் குடியிருப்பாளர்களுக்கு வெளிப்படையான மற்றும் சிரமம் இல்லாத சூழல் ஏற்படும்.
இ-சவானி என்பது குடிமக்களை மையமாகக் கொண்ட பாதுகாப்பு அமைச்சகத்தின் திட்டமாகும்,
கன்டோன்மென்ட் போர்டுகளின் விரிவான மின்-செயலாக்கத்தின் ஒரு பகுதியான இது, நாட்டில் 62 கன்டோன்மென்ட்களில் உள்ள 20 லட்சத்துக்கும் மேற்பட்ட மக்களுக்கு ஆன்லைன் சேவைகளை வழங்குகிறது. https://echhawani.gov.in எனும் முகவரியில் குடிமை சேவைகளுக்கான மையப்படுத்தப்பட்ட அணுகலை இது வழங்குகிறது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1763887
பிரதமர் அலுவலகம்
காபூல் பல்கலைக்கழகத்தில் நடந்த தீவிரவாத தாக்குதலுக்கு பிரதமர் கடும் கண்டனம்
காபூல் பல்கலைக்கழகத்தில் நடந்த கோழைத்தனமான தீவிரவாத தாக்குதலுக்கு, பிரதமர் திரு நரேந்திர மோடி கடும் கண்டனம் தெரிவித்துள்ளார்.
‘‘காபூல் பல்கலைக்கழகத்தில் இன்று நடந்த கோழைத்தனமான தாக்குதலை, நான் வன்மையாக கண்டிக்கிறேன். பலியானவர்கள் குடும்பத்தினருக்கும், காயம் அடைந்தோருக்கும் எங்கள் பிரார்த்தனைகள். தீவிரவாதத்துக்கு எதிரான ஆப்கானிஸ்தானின் தைரியமான போராட்டத்தை, நாங்கள் தொடர்ந்து ஆதரிப்போம்’’ என பிரதமர் கூறியுள்ளார்.
பொருளாதார விவகாரங்களுக்கான மத்திய அமைச்சரவைக் குழு
இந்தியாவில் ரூ.15,000 கோடி முதலீடு: ஆங்கரேஜ் உள்கட்டமைப்பு முதலீட்டு நிறுவனத்தின் அன்னிய நேரடி முதலீடு திட்டத்துக்கு மத்திய அமைச்சரவை ஒப்புதல்
இந்தியாவில் ரூ.15,000 கோடி முதலீடு செய்யும், ஆங்கரேஜ் உள்கட்டமைப்பு முதலீட்டு நிறுவனத்தின் அன்னிய நேரடி முதலீடு திட்டத்துக்கு, மத்திய அமைச்சரவை ஒப்புதல் அளித்துள்ளது.
பொருளாதார விவகாரங்களுக்கான அமைச்சரவை குழு, பிரதமர் திரு நரேந்திர மோடி தலைமையில் இன்று கூடியது. இதில் பல திட்டங்களுக்கு ஒப்புதல் அளிக்கப்பட்டன. இதில் ஆங்கரேஜ் உள்கட்டமைப்பு முதலீடு நிறுவனத்தின் ரூ.15,000 கோடி வரையிலான அன்னிய நேரடி முதலீட்டுக்கு ஒப்புதல் அளிக்கப்பட்டுள்ளது.
போக்குவரத்து, விமான நிலையம், விமான போக்குவரத்து மற்றும் சேவைகள் தொடர்பான தொழில்கள் உட்பட உள்கட்டமைப்புகளில் முதலீடு செய்யும் இந்திய முதலீட்டு நிறுவனம் ஆங்கரேஜ்.
இதில் ஓஏசி என்ற நிறுவனத்தின் துணை நிறுவனமான ஆன்ட்டாரியோ ரூ.950 கோடி முதலீடு செய்கிறது. கனடாவின் மிகப் பெரிய ஓய்வூதிய நிறுவனமான ஒமர்ஸ்-ஐ, ஓஏசி நிறுவனம் நிர்வகிக்கிறது. பெங்களூரு சர்வதேச விமான நிலையத்தின் பங்குகளை ஆங்கரேஜ் நிறுவனத்துக்கு மாற்றுவதும், இந்த முதலீட்டில் அடங்கும்.
உள்கட்டமைப்பு, கட்டுமானத்துறை, விமான நிலையத்துறை ஆகியவற்றில் இந்த முதலீடு மிகப் பெரிய ஊக்குவிப்பாக இருக்கும். தனியார் நிறுவனங்களின் பங்களிப்பு மூலம் விமான நிலையம் மற்றும் போக்குவரத்து தொடர்பான கட்டமைப்புகளை உலகத்தரத்துக்கு உயர்த்தும் மத்திய அரசின் திட்டத்தை இந்த முதலீடு கணிசமாக உறுதி செய்யும். சமீபத்தில் அறிவிக்கப்பட்ட தேசிய பணமாக்கல் வழிமுறை திட்டத்துக்கும், இந்த முதலீடு குறிப்பிடத்தக்க வகையில் ஊக்குவிப்பாக இருக்கும். சாலைகள், ரயில்வே, விமான நிலையங்கள், விளையாட்டு ஸ்டேடியங்கள், மின் பகிர்வு வழித்தடங்கள், மற்றும் தனியார் நிறுவனங்களுக்கான எரிவாயு பைப்லைன்கள் போன்ற அரசு உள்கட்டமைப்பு சொத்துக்களுக்கு நிதி அளிக்கவும் இந்த முதலீடு உதவும். தேசிய பணமாக்கல் வழிமுறை திட்டத்தின் கீழ், சில துறைகளில் முதலீடு செய்ய ஆங்கரேஜ் உள்கட்டமைப்பு முதலீட்டு நிறுவனம் முன்வந்துள்ளது.
இந்த முதலீடு காரணமாக நடைபெறும் கட்டுமானம் மற்றும் துணை நடவடிக்கைகள், நேரடி மற்றும் மறைமுக வேலை வாய்ப்புகளுக்கு வழிவகுக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748834
----
(
உள்துறை அமைச்சகம்
உத்தரகாண்ட் சமோலி மாவட்டம் ரிஷிகங்கா ஆற்றில் ஏற்பட்ட பனிச்சரிவு குறித்து நாடாளுமன்றத்தில் மத்திய உள்துறை அமைச்சர் அறிக்கை தாக்கல்
உத்தரகாண்ட் சமோலி மாவட்டம் ரிஷிகங்கா ஆற்றில் பனிச்சரிவு காரணமாக ஏற்பட்ட வெள்ளப் பெருக்கு குறித்து நாடாளுமன்றத்தில் மத்திய உள்துறை அமைச்சர் திரு அமித் ஷா தாக்கல் செய்த அறிக்கையில் கூறியிருப்பதாவது:
உத்தரகாண்ட் மாநிலம் சமோலி மாவட்டத்தில் உள்ள ரிஷிகங்கா ஆற்றின் நீர்பிடிப்பு பகுதி மற்றும் அதன் துணை ஆறு அலகண்டா ஆகியவற்றில் கடந்த 7-ம் தேதி காலை 10 மணிக்கு பனிச்சரிவு ஏற்பட்டது. இதனால் ரிஷிகங்கா ஆற்றில் திடீர் வெள்ளப் பெருக்கு ஏற்பட்டது. இதில் அங்கு அமைக்கப்பட்டிருந்து 13.2 மெகா திறன் கொண்ட நீர் மின்சக்தி நிலையம் அடித்துச் செல்லப்பட்டது. தவுலி கங்கா ஆற்றில் தபோவன் பகுதியில் கட்டப்பட்டு வரும் 520 மெகா வாட் நீர் மின் நிலையத்தையும், வெள்ளம் சேதப்படுத்தியது.
தற்போது ஆற்றில் தண்ணீர் அளவு குறைந்துள்ளதால், வெள்ளப் பெருக்கு அபாயம் இல்லை என உத்தரகாண்ட் அரசு தெரிவித்துள்ளது. மத்திய அரசும், மாநில அரசும் நிலைமையை தீவிரமாக கண்காணித்து வருகின்றன.
இச்சம்பவத்தால், இதுவரை 20 பேர் உயிரிழந்ததாகவும், 6 பேர் காயம் அடைந்துள்ளதாகவும் உத்தரகாண்ட் அரசு கூறியுள்ளது. 197 பேரை காணவில்லை. இவர்களில் 139 பேர் என்டிபிசி மின் நிலைய கட்டுமான திட்டத்தில் ஈடுபட்டவர்கள். 46 பேர் ரிஷி கங்கா திட்ட பணியில் ஈடுபட்டவர்கள், 12 பேர் கிராம மக்கள். இத்தகவல்களை மாநில அரசு சேகரித்துள்ளது.
என்டிபிசி திட்டத்தில் ஈடுபட்ட 12 பேரும், சுரங்க பாதையில் இருந்து மீட்கப்பட்டனர். ரிஷிகங்கா திட்டத்தில் ஈடுபட்ட 15 பேரும் மீட்கப்பட்டனர். என்டிபிசி திட்டத்தின் மற்றொரு சுரங்கப் பாதையில் சிக்கியிருப்பதாக கருதப்படும் 25 முதல் 35 பேரை மீட்கும் பணிகள் போர்க்கால அடிப்படையில் நடந்து வருகின்றன. நிலவரத்தை மாண்புமிகு பிரதமர் உன்னிப்பாக கண்காணித்து வருகிறார். மத்திய உள்துறை அமைச்சகத்தின் கட்டுப்பாட்டு அறை, நிலமையை 24 மணி நேரமும் கண்காணித்து மாநில அரசுக்கு தேவையான உதவியை வழங்கி வருகிறது.
மேலும் விவரங்களுக்கு இந்த ஆங்கில செய்தி குறிப்புகளை பார்க்கவும்: https://pib.gov.in/PressReleasePage.aspx?PRID=1696552
குறு சிறு மற்றும் நடுத்தர தொழில் துறை அமைச்சகம்
உதயம் சக்தி இணையதளம்
குறு, சிறு மற்றும் நடுத்தர தொழில் துறையில் உள்ள பெண் தொழில் முனைவோர்களுக்கு குறு, சிறு மற்றும் நடுத்தர தொழில் துறையின் நிதித்திட்டங்கள், மற்றும் கொள்கை குறித்த தகவல்களைத் தெரிவிக்க உதயம் சக்தி இணைய தளம்  கடந்த 2018-ஆம் ஆண்டு மார்ச் மாதம் தொடங்கப்பட்டது. பெண்கள் தொழில் தொடங்கவும், தொழிலை வளர்க்கவும், இந்த இணையதளம் உதவுகிறது. இந்த இணைய தளம் மூலம் இதுவரை 2,952 பெண்கள் பயனடைந்துள்ளனர். உதயம் சக்தி இணையதள மேம்பாட்டிற்காக ரூ.43.52 லட்சம் செலவு ஏற்பட்டுள்ளது.
மக்களவையில் கேள்வி ஒன்றுக்கு பதில் அளித்த குறு, சிறு மற்றும் நடுத்தர தொழில் துறை அமைச்சர் திரு நாராயண் ரானே எழுத்துபூர்வமாக அளித்த பதிலில் இத்தகவலைத் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782133
-----
(Visitor Counter : 138
பிரதமர் அலுவலகம்
காந்தி ஜெயந்தி அன்று மகாத்மாவுக்கு பிரதமர் தலை வணங்கினார்
காந்தி ஜெயந்தி அன்று மகாத்மாவுக்கு பிரதமர் திரு நரேந்திர மோடி தலை வணங்கினார்.
"காந்தி ஜெயந்தி அன்று அன்புக்குரிய தேசத் தந்தைக்கு நாம் தலை வணங்குகிறோம்.
அவரது வாழ்க்கையிலிருந்தும் சீரிய சிந்தனைகளில் இருந்தும் கற்றுக்கொள்ள நிறைய இருக்கிறது
வளமான மற்றும் அன்புமிக்க இந்தியாவை உருவாக்குவதில் காந்தியடிகளின் கொள்கைகள் நமக்கு வழி காட்டட்டும்," என்று அவர் கூறினார்.
இளைஞர் நலன் மற்றும் விளையாட்டு அமைச்சகம்
காந்தி ஜெயந்தி அன்று உடல் தகுதி இந்தியா சுதந்திர ஓட்டம் 3.0 -ஐ திரு கிரண் ரிஜிஜும் திரு அனுராக் சிங் தாக்கூரும் தொடங்கி வைத்தனர்
காந்தி ஜெயந்தி நாளான இன்று காலை புதுதில்லியில் உள்ள மேஜர் தியான்ந்த் தேசிய விளையாட்டு அரங்கில் உடல் தகுதி இந்தியா சுதந்திர ஓட்டம் 3.0 தொடங்கப்பட்டது. 2020ல் கொவிட் -19 பெருந்தொற்று உச்சத்தில் இருந்த போது மத்திய அரசால் தொடங்கப்பட்ட தேசம் தழுவிய மிகப்பெரிய இயக்கங்களில் ஒன்றாக இது இருந்தது. இதன் மூன்றாவது கட்டத்தை மத்திய சட்டம் மற்றும் நீதித்துறை அமைச்சர் திரு கிரண் ரிஜிஜும் மத்திய இளைஞர் நலன் மற்றும் விளையாட்டுக்கள் துறை அமைச்சர் திரு அனுராக் சிங் தாக்கூரும் கூட்டாகத் தொடங்கிவைத்தனர். காந்தி ஜெயந்தி நாளான அக்டோபர் 2 அன்று தொடங்கியுள்ள இந்த ஓட்டம் சர்தார் வல்லபாய் படேலின் பிறந்த நாளான அக்டோபர் 31 வரை தொடரும்.
முன்னாள் மத்திய சுகாதார அமைச்சர் திரு ஹர்ஷ்வர்தன் கோயல், விளையாட்டுக்கள் துறை செயலாளர் திருமதி சுஜாதா சதுர்வேதி, இந்திய விளையாட்டுக்கள் ஆணையத்தின் தலைமை இயக்குனர் திரு சன்தீப் பிரதான், உடல் தகுதி இந்தியாவின் தூதர் ரிப்பு தமன் பேவ்லி, விளையாட்டுக்கள் அமைச்சகம், இந்திய விளையாட்டுக்கள் ஆணையம் ஆகியவற்றின் அதிகாரிகள் உட்பட ஏராளமானோர் பங்கு பெற்றனர்.
"2019-ல் உடல் தகுதி இந்தியா இயக்கத்தை திரு நரேந்திர மோடி தொடங்கி வைத்தபோது தேசம் முழுவதையும் உடல் தகுதி கொண்டதாக மாற்றுவது அவரது தொலைநோக்குப் பார்வையாக இருந்தது. இந்த இயக்கம் கடந்த சில ஆண்டுகளில் மாபெரும் வெற்றியை பெற்றுள்ளது. ஒவ்வொருவரும் இந்த இயக்கத்தில் இணைவதற்கு ஆர்வம் காட்டுகிறார்கள். ஒவ்வொரு நாளும் மிகுந்த ஆர்வத்துடன் உடல் தகுதி இந்தியாவின் மொபைல் செயலி பதிவிறக்கம் செய்யப்படுகிறது" என திரு கிரண் ரிஜிஜு தெரிவித்தார்.
இதே உணர்வைப் பிரதிபலித்த திரு அனுராக் சிங் தாக்கூர், "சுதந்திரத்தின் 75 ஆவது ஆண்டுப் பெருவிழாவிலிருந்து அமிர்த காலம் வரை பிரதமரின் தொலைநோக்கு பார்வையை நோக்கி நாம் பணியாற்றுவது இந்தியாவை புதிய உச்சங்களுக்கு கொண்டு செல்லும். அந்த இலக்கை எட்டுவதற்கான முதல் வழியாக நமது உடல் தகுதியைப் புதிய நிலைக்குக் கொண்டுசெல்ல வேண்டும்" என்றார். இந்த சுதந்திர ஓட்டத்தில் சாதனை அளவாகப் பங்கேற்பு இருப்பதை சுட்டிக்காட்டிய திரு தாக்கூர், இந்த மூன்றாவது ஓட்டத்தை காந்தி ஜெயந்தி அன்று வெற்றிகரமாக தொடங்கி, சர்தார் வல்லபாய் படேலின் பிறந்த நாளான அக்டோபர் 31 ஒற்றுமை தினத்தில் முடிவது சிறப்பானது என்று அவர் கூறினார். கடந்த ஆண்டு மொத்தம் ஒன்பது கோடியே 30 லட்சம் பேர் பங்கேற்றதாகவும் தற்போது இந்த எண்ணிக்கையை இரு மடங்காக்க வேண்டும் என்றும் அவர் விருப்பம் தெரிவித்தார்.
உடல் தகுதி இந்தியா சுதந்திர ஓட்டத்தில் கடந்த இரண்டு ஆண்டுகளாக எல்லைப் பாதுகாப்பு படை, இந்தியா-திபெத் எல்லைக் காவல் படை, மத்திய ரிசர்வ் போலீஸ் படை உள்ளிட்ட இந்திய ராணுவப் படைப் பிரிவினரும், இந்திய ரயில்வே, சிபிஎஸ்இ, ஐசிஎஸ்இ பள்ளிகள் மற்றும் இளைஞர் நல அமைச்சகத்தின் பிரிவுகளான நேரு யுவ கேந்திரா, நாட்டு நலப்பணித் திட்டம் ஆகியவற்றைச் சேர்ந்தவர்களும் பங்கேற்கின்றனர்.
பிரதமர் அலுவலகம்
புதுதில்லி எய்ம்ஸ் மருத்துவமனையில் ஜாஜர் வளாகத்தில் உள்ள தேசிய புற்றுநோய் மையத்தில் இன்ஃபோசிஸ் அறக்கட்டளைக் கட்டியுள்ள விஷ்ரம் சதன் கட்டிடத்தை பிரதமர் நாளை தொடங்கி வைக்கிறார்
புதுதில்லி எய்ம்ஸ் மருத்துவமனையில், ஜாஜர் வளாகத்தில் உள்ள தேசிய புற்றுநோய் மையத்தில் இன்ஃபோசிஸ் அறக்கட்டளைக் கட்டியுள்ள விஷ்ரம் சதன் கட்டிடத்தை பிரதமர், அக்டோபர் 21ம் தேதி காலை 10.30 மணிக்கு காணொலிக் காட்சி மூலம் தொடங்கி வைக்கிறார். அதன்பின் அவர் உரையாற்றுகிறார்.
806 படுக்கை வசதிகள் கொண்ட விஷ்ரம் சதன் கட்டிடத்தை இன்ஃபோசிஸ் அறக்கட்டளை, பெருநிறுவனத்தின் சமூகப் பொறுப்பு நிதியின் கீழ் கட்டியுள்ளது. இது புற்றுநோய்க்கு சிகிச்சை பெறும் நோயாளிகளுடன் நீண்ட காலம் தங்கி இருப்பவர்களுகக்கு ஏசி வசதியுடன் கூடிய தங்கும் வசதியை அளிக்கிறது. இதை இன்ஃபோசிஸ் அறக்கட்டளை ரூ.93 கோடி செலவில் கட்டியுள்ளது. தேசிய புற்றுநோய் மையத்தின் மருத்துவமனை மற்றும் வெளிநோயாளிகள் பிரிவுக்கு அருகே இந்த விஷ்ரம் சதன் கட்டிடம் உள்ளது.
மத்திய சுகாதார மற்றும் குடும்ப நலத்துறை அமைச்சர், திரு மன்சுக் மாண்டவியா, ஹரியானா முதல்வர் திரு மனோகர் லால் கத்தார் மற்றும் இன்ஃபோசிஸ் அறக்கட்டளைத் தலைவர் திருமிகு சுதா மூர்த்தி ஆகியோர் இந்நிகழ்ச்சியில் பங்கேற்பர்.
பெண்கள் மற்றும் குழந்தை நலன் அமைச்சகம்
மாணவிகள், பெண் ஆசிரியர்கள், மகளிர் சமூக ஆர்வலர்களுக்கான பயிற்சித் திட்டங்களுக்கு மத்திய மகளிர் மற்றும் குழந்தைகள் மேம்பாட்டு அமைச்சகம் விண்ணப்பங்களை வரவேற்கிறது
மாணவிகள், பெண் ஆசிரியர்கள், மகளிர் சமூக ஆர்வலர்களுக்கான பயிற்சித் திட்டங்களுக்கு மத்திய மகளிர் மற்றும் குழந்தைகள் மேம்பாட்டு அமைச்சகம் விண்ணப்பங்களை வரவேற்கிறது. முதல் நிலை நகரங்கள் மற்றும் கிராமப்புறங்களைச் சேர்ந்த மகளிருக்காக நடத்தப்படும் இந்தப் பயிற்சித் திட்டம் 03.07.2023 முதல் 31.08.2023 வரை இரண்டு மாதங்கள் நடத்தப்பட உள்ளது. இந்தப் பயிற்சி திட்டத்தில் சேர விரும்புவோர் ஏதேனும் ஒரு பல்கலைக்கழகம் அல்லது கல்வி நிறுவனத்தில் படிப்பவராகவோ அல்லது பணியாற்றுபவராக இருக்க வேண்டும்.
21 வயது முதல் 40 வயது வரையிலானவர்கள் இதில் சேர விண்ணப்பிக்கலாம். தேர்வு செய்யப்படுபவர்களுக்கு மாதத்திற்கு ரூபாய் 20,000 ஊக்கத்தொகை வழங்கப்படும். தில்லியில் பயிற்சி வகுப்புகள் நடத்தப்படும். தேர்வு செய்யப்படுபவர்கள், பயிற்சியில் கலந்து கொள்ள தில்லி சென்று வருவதற்கான மூன்றாம் வகுப்பு குளிர்சாதன வசதி ரயில் கட்டணங்கள் வழங்கப்படும்.
மகளிர் மற்றும் குழந்தைகள் மேம்பாட்டு அமைச்சகத்தின் முக்கியத் திட்டங்கள் மற்றும் செயல்பாடுகள் தொடர்பான ஆய்வுகள் குறித்து இந்தப் பயிற்சித் திட்டம் நடத்தப்படுகிறது.
இதில் சேர விரும்புவர்கள் https://docs.google.com/forms/d/1UWK5W_07pRxL8yekBy6DbjAg225Vd_WJwfnc4nReTU/viewform?edit_requested=true என்ற இணையதள இணைப்பின் மூலம் விண்ணப்பிக்கலாம். விண்ணப்பங்களை 29.05.2023 இரவு மணி 11.59 க்குள் சமர்பிக்க வேண்டும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மணிப்பூரில் ரூ.4,148 கோடி மதிப்பில் 16 தேசிய நெடுஞ்சாலை திட்டங்கள்: மத்திய அமைச்சர் நிதின் கட்கரி அடிக்கல் நாட்டினார்
மணிப்பூரில் ரூ.4,148 கோடி மதிப்பிலான 16 தேசிய நெடுஞ்சாலை திட்டங்களுக்கு மத்திய சாலை போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி இன்று அடிக்கல் நாட்டினார்.
இது 298 கி.மீ தூரத்துக்கு அமைக்கப்படுகிறது.
இந்த நெடுஞ்சாலை திட்டம், அனைத்து காலநிலைகளுக்கும் ஏற்ற சாலைகளை அமைத்து மணிப்பூரை நாட்டின் இதர பகுதிகளுடனும், அண்டை நாடுகளுடனும் இணைக்கும். இந்த சாலைகள் மணிப்பூரின் வேளாண், தொழில் மற்றும் சமூக பொருளாதார முன்னேற்றத்தை ஊக்குவிக்கும். தொலை தூர பகுதிகளில் மருத்துவமனைகள் மற்றும் அவசர சேவைகள் அளிக்கவும், வேலை வாய்ப்பு மற்றும் சுய வேலைவாய்ப்புகளை உருவாக்கவும் இது உதவியாக இருக்கும்.
இம்பாலில் இந்த திட்டங்களை தொடங்கி வைத்த திரு நிதின்கட்கரி பேசியதாவது:
மணிப்பூருக்கு ரூ.5000 கோடி மதிப்பிலான திட்டங்களுக்கு ஒப்புதல் அளிக்கப்பட்டுள்ளது. இது குறித்த விரிவான அறிக்கை 6 மாதங்களுக்குள் நிறைவடைந்து, இதற்கான பணிகள் ஒராண்டு காலத்துக்குள் தொடங்கும். பாரத்மாலா இரண்டாவது திட்டத்தின் கீழ், மணிப்பூரில் நெடுஞ்சாலை விரிவாக்கங்கள் பரிந்துரைக்கப்படும்.
வடகிழக்கு மாநிலங்களின் வளர்ச்சிக்கு பிரதமர் அதிக முக்கியத்துவம் அளிக்கிறார். இங்கு அமைக்கப்படும் சாலை கட்டமைப்பு, மணிப்பூர் வளர்ச்சிக்கு பங்களிக்கும் மற்றும் சமூக, பொருளாதாரத்தை வலுப்படுத்தும்.
இந்த சாலை திட்டங்களில் உள்ள பிரச்சினைகளை தீர்ப்பதற்கும், குறித்த நேரத்தில் முடிப்பதற்கும், அனைத்து தரப்பினரின் ஒத்துழைப்பு தேவை என்று கூறினார். இந்த திட்டங்களின் விவரங்கள், இணையளத்தில் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734796
சாலைப் போக்குவரத்து மற்றும் நெடுஞ்சாலைத்துறை அமைச்சகம்
துவாரகா விரைவுச்சாலை இந்தியாவின் முதலாவது உயர்மட்ட நகர்ப்புற விரைவுச் சாலையாக மேம்படுத்தப்பட்டு 2023-ல் செயல்பாட்டுக்கு வரும் என்று திரு நிதின் கட்கரி தெரிவித்தார்
ஹரியானா பகுதியில் வடக்குப் புறஎல்லை சாலை என்றும் அறியப்படுகின்ற துவாரகா விரைவுச்சாலை இந்தியாவின் முதலாவது உயர்மட்ட நகர்ப்புற விரைவுச் சாலையாக மேம்படுத்தப்படும் என்று மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு நிதின் கட்கரி தெரிவித்துள்ளார்.
29 கிலோமீட்டர் நீளமுள்ள இந்த விரைவுச்சாலை தில்லியில் உள்ள துவாரகாவையும், ஹரியானாவில் உள்ள குருகிராமத்தையும் இணைக்கிறது. ரூ.9,000 கோடி செலவில் அமைக்கப்படும் இந்தச் சாலையில் 19 கிலோமீட்டர் ஹரியானாவிலும், எஞ்சிய 10 கிலோமீட்டர் தில்லியிலும் அமைந்திருக்கும்.
துவாராகா விரைவுச்சாலை அமைக்கப்படுவதால், 12,000 மரங்கள் மாற்று இடங்களில் பெயர்த்து நடப்பட்டதாக திரு கட்கரி கூறினார். 34 மீட்டர் அகலமுள்ள எட்டு வழி நெடுஞ்சாலையில் ஒரு நதியின் நடுவே ஒற்றைத்தூண் மட்டும் பொருத்தி, பொறியியல் துறையிலும் தனித்துவ சாதனை படைக்கப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1840677
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 2,363 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 36,244 பேர் கொவிட் தொற்றால் பாதிக்கப்பட்டுள்ளனர். இது 0.08 சதவீதமாகும்.
தொற்றிலிருந்து மீண்டவர்களின் விகிதம் 98.73 சதவீதம்.
கடந்த 24 மணி நேரத்தில் 7,873 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,43,92,828 பேர்.
கடந்த 24 மணி நேரத்தில் 3,962 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 2.17% வாராந்திர பாதிப்பு விகிதம் 3,13% இதுவரை மொத்தம் 92.72 கோடி பரிசோதனைகள் நடத்தப்பட்டுள்ளன. கடந்த 24 மணி நேரத்தில் 1,82,294 பரிசோதனைகள் நடத்தப்பட்டுள்ளன.
பாதுகாப்பு அமைச்சகம்
2021-ஆம் ஆண்டு குடியரசு தினத்தை முன்னிட்டு வழங்கப்படும் கௌரவ பதவிகளின் பட்டியல்
2021-ஆம் ஆண்டு குடியரசு தினத்தை முன்னிட்டு வழங்கப்படும் கௌரவ பதவிகளின்  பட்டியல் இணைக்கப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1692082
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மூன்று தகவல் ஆணையர்கள் இன்று பதவி ஏற்றுக் கொண்டார்கள்
திரு ஹீராலால் சமாரியா, திருமிகு சரோஜ் புன்ஹாணி மற்றும் திரு உதய் மஹூர்க்கர் ஆகியோருக்கு தகவல் ஆணையர்களாக தலைமை தகவல் ஆணையர் திரு ஓய் கே சின்ஹா இன்று பதவிப்பிரமாணம் செய்து வைத்தார்.
இவர்களுடன் சேர்த்து தலைமை தகவல் ஆணையர் உட்பட தகவல் ஆணையர்களின் மொத்த எண்ணிக்கை எட்டாக உயர்ந்துள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1670930
பாதுகாப்பு அமைச்சகம்
இந்திய ராணுவத்தின் தலைமைத் தளபதியாக லெஃப்டினண்ட் ஜென்ரல் மனோஜ் பாண்டே நியமனம்
இந்திய ராணுவத்தின் புதிய தலைமைத் தளபதியாக, ராணுவத்தின் துணைத் தளபதி லெஃப்டினண்ட் ஜென்ரல் திரு. மனோஜ் சி பாண்டே நியமிக்கப்பட்டுள்ளார். ஏப்ரல் 30, 2022 மதியம் முதல் தலைமைத் தளபதியாக இருப்பார். திரு. மனோஜ் சி பாண்டே 1982 டிசம்பர் 24 ஆம் தேதி ராணுவத்தின் பொறியாளர் பிரிவில் இணைந்தார். தனது 39 வருட பணி அனுபவத்தில், பல்வேறு முக்கியப் பொறுப்புகளில் பணியாற்றியுள்ளார். மேலும், அந்தமான் நிகோபார் தீவுகள் ராணுவக் கமாண்டர் ஆகவும், கொல்கத்தாவை தலைமையிடமாகக் கொண்ட கிழக்கு பிராந்திய ராணுவத் தலைமையகத்தின் தலைமைக் கமாண்டர் ஆகவும் பணியாற்றியுள்ளார்.
லெஃப்டினண்ட் ஜென்ரல் மனோஜ் பாண்டே தேசிய பாதுகாப்பு கல்லூரி, கேம்பெர்லி  ராணுவக் கல்லூரி, மெள ராணுவப் போர் கல்லூரி மற்றும் புதுடில்லி தேசிய பாதுகாப்பு கல்லூரி ஆகியவற்றில் பயின்றுள்ளார். தனது வீர தீர செயல்களால், பரம் விஷிஷ்த் சேவா பதக்கம், அதி விஷிஷ்த் சேவா பதக்கம் மற்றும் விஷிஷ்த் சேவா பதக்கம் ஆகியவற்றை பெற்றுள்ளார்.